Test tizimini takomillashtirishga qaratilgan qoʻshimcha chora-tadbirlar toʻgʻrisida
(resolution, 2025-09-15)

Iqtisodiyot tarmoqlari va ijtimoiy sohani yuqori malakali kadrlar bilan taʼminlash, jadal iqtisodiy oʻsish uchun mos professional kadrlarni tayyorlashda sogʻlom muhitni yaratish, xalqaro maydonda milliy kadrlarning raqobatbardoshligini oshirish, shuningdek, Oʻzbekiston Respublikasi Vazirlar Mahkamasi huzuridagi Davlat test markazida toʻplangan tajriba va ilmiy salohiyatdan samarali foydalanish maqsadida Vazirlar Mahkamasi qaror qiladi: 1. Testologiya va pedagogik oʻlchovlar, chet tilidan malaka oshirish kurslarini tashkil etish hamda sohada yetakchi xalqaro tashkilotlar bilan hamkorlikni yoʻlga qoʻyish, Markaziy Osiyoda testologiya boʻyicha mintaqaviy ilmiy maktab yaratish maqsadida Oʻzbekiston Respublikasi Vazirlar Mahkamasi huzuridagi Davlat test markazi (keyingi oʻrinlarda Davlat test markazi deb ataladi) huzurida “Ilmiy-oʻquv amaliy markazi” davlat muassasasi (keyingi oʻrinlarda Ilmiy markaz deb ataladi) tashkil etilsin. 2. Ilmiy markazning asosiy vazifalari etib quyidagilar belgilansin: test materiallarini ishlab chiqish va ularning sifatini aniqlash, testologiya va pedagogik oʻlchovlar sohasidagi ilmiy-tadqiqot natijalarini nashr etish; test materiallarini ishlab chiqish va ularning sifatini aniqlash boʻyicha mutaxassislar — testologlarni tayyorlash, bu borada mahalliy va xalqaro oliy taʼlim muassasalari bilan oʻzaro hamkorlikni yoʻlga qoʻyish; shartnoma asosida qisqa va uzoq muddatli testologiya, pedagogik oʻlchovlar, chet tillari boʻyicha tinglovchilarning malakasini oshirish, diagnostik test sinovlarini tashkil etish; testologiya va pedagogik oʻlchovlar sohasida ilmiy izlanish olib boruvchi shaxslar uchun zarur shart-sharoitlar yaratish, xorijiy tajribani oʻrganish asosida milliy tizimni yaratish boʻyicha takliflar ishlab chiqish; xalqaro imtihon oluvchi tashkilotlar bilan hamkorlikda imtihonlarni tashkil etish va oʻtkazish. 3. Ilmiy markaz faoliyatini moliyalashtirish manbalari etib quyidagilar belgilansin: Oʻzbekiston Respublikasi Vazirlar Mahkamasi huzuridagi Davlat test markazi faoliyatini rivojlantirish jamgʻarmasi mablagʻlari; shartnoma boʻyicha jismoniy va yuridik shaxslarga xizmatlar koʻrsatishdan tushgan mablagʻlar; yuridik va jismoniy shaxslarning homiylik xayriyalari; qonunchilik hujjatlari bilan taqiqlanmagan boshqa manbalar. 4. Davlat test markazi bir oy muddatda: Oʻzbekiston Respublikasi Moliya vazirligi bilan birgalikda Ilmiy markaz tuzilmasini tasdiqlasin, xodimlarning umumiy cheklangan soniga muvofiq ularning mehnatiga toʻlanadigan ish haqi miqdorlarini belgilasin; Ilmiy markaz ustavini tasdiqlasin va belgilangan tartibda davlat roʻyxatidan oʻtkazsin. 5. 2020-yil 1-noyabrdan boshlab yagona tarif setkasi boʻyicha mehnatga haq toʻlashning tasdiqlangan razryadlariga koʻra Davlat test markazi boshqaruv xodimlari lavozim maoshlarini aniqlashda tarif koeffitsiyentlari bir yarim baravar miqdorida qoʻllansin hamda bu bilan bogʻliq qoʻshimcha xarajatlar Davlat test markazi faoliyatini rivojlantirish jamgʻarmasi mablagʻlari hisobidan qoplansin. 6. Oʻzbekiston Respublikasi Hukumatining ilovaga muvofiq ayrim qarorlariga oʻzgartirish va qoʻshimchalar kiritilsin. 7. Oʻzbekiston Respublikasi Vazirlar Mahkamasi huzuridagi Davlat test markazi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari B.A. Musayev hamda Vazirlar Mahkamasi huzuridagi Davlat test markazi direktori M.M. Karimov zimmasiga yuklansin. 2. Vazirlar Mahkamasining 2018-yil 3-apreldagi 261-son qarori (Oʻzbekiston Respublikasi QT, 2018-yil, 4-son, 76-modda) bilan tasdiqlangan Oʻzbekiston Respublikasi oliy taʼlim muassasalarining bakalavriatiga oʻqishga qabul qilish uchun kirish test sinovlarini oʻtkazish tartibi toʻgʻrisidagi nizomda: a) 24-banddan oʻninchi xatboshi chiqarib tashlansin; b) 28-bandda: quyidagi mazmundagi uchinchi xatboshi qoʻshilsin: “Oʻzbekiston Respublikasi Prezidenti hamda Vazirlar Mahkamasi tomonidan belgilangan imtiyozlarga ega boʻlmagan abituriyentlarni Davlat test markazining rasmiy veb-sayti orqali ham roʻyxatdan oʻtishiga imkoniyat yaratish”; uchinchi — oʻninchi xatboshilar tegishli ravishda toʻrtinchi — oʻn birinchi xatboshilar deb hisoblansin; v) 43-bandning yettinchi xatboshisi quyidagi tahrirda bayon etilsin: “abituriyentlarga test topshiriqlari kitobi va Davlat komissiyasi tomonidan namuna sifatida tasdiqlangan javoblar varaqalarini tarqatish”; g) Nizomga 11-ilova oʻz kuchini yoʻqotgan deb hisoblansin. 3. Vazirlar Mahkamasining “Oliy taʼlim muassasalariga test sinovlari orqali qabul qilish tizimi takomillashtirilishi munosabati bilan Oʻzbekiston Respublikasi Vazirlar Mahkamasi huzuridagi Davlat test markazining faoliyatini kuchaytirish toʻgʻrisida” 2019-yil 9-iyuldagi 572-son qarorining 1-ilovasi matni quyidagi tahrirda bayon etilsin: